בווידאו קליפ הנלווה של השיר, מדונה גילמה שתי דמויות הפוכות – אישה קתולית צעירה וחסודה, ולטינית זוהרת ונלהבת. הסגנון הלטיני ושמלת הפלמנקו האדומה האנדלוסית שלבשה הפכו לטרנד אופנתי. הוא נשאר הקליפ הנצפה ביותר של מדונה ביוטיוב והפך למבוקש ביותר בהיסטוריה של "MTV". "La Isla Bonita" הוא אחד מהשירים המבוצעים ביותר של מדונה בהופעות חיות; הוא בוצע בשבעה מסיבובי ההופעות שלה, כולל בסיבוב ההופעות "Madame X Tour" (2019–2020). ההופעות שלה שילבו באופן קבוע את הנושא הספרדי שלו, ולפעמים שולב עם שירים ורמיקסים אחרים נוספים. השיר הוקלט על ידי אמנים שונים ברחבי העולם, כולל ביאנקה (מקסיקו), אלבי סוקייסי (אינדונזיה) ואליזה (צרפת).
כתיבה והשראה.
"La Isla Bonita" נכתב על ידי מדונה, פטריק לאונרד וברוס גייטש. הקומפוזיציה הראשונית שלו הוצעה להיכלל ב-"Bad" של מייקל ג'קסון, אך זה סירב להקליטו. לאחר מכן, בעת שעבדה עם לאונרד על האלבום "True Blue" (1986), קיבלה את הקומפוזיציה, שלבסוף הוקלטה על ידה. "La Isla Bonita" היה השיר הראשון של מדונה אשר הכיל מוטיבים ספרדיים, והיה לשירה הראשון בו היה שימוש בשפה הספרדית. לדבריה, "כמעט בכל מה שאני יוצרת עם [פטריק לאונרד], יש קצב או תחושה לטינית. זה ממש מוזר [...] שנינו חושבים שהיינו לטיניים בחיים אחרים".
כאשר מדונה נשאלה על ההשראה לשיר, היא הצהירה:
ההשראה של השיר היא העיירה סן פדרו, באי אמברגריס, שבמחוז בליז שבבליז. עם זאת, מדונה הבהירה בריאיון לרולינג סטון: "אני לא יודעת איפה נמצאת סן פדרו. באותה העת לא ביקרתי באיים יפים כלשהם. יכול להיות שבדרך לאולפן ההקלטות ראיתי רמפת יציאה לסן פדרו". בין היתר, תיארה מדונה את השיר כמחווה שלה ל"יופי והמסתורין של האמריקאים והלטיניים".
הרכב.
"La Isla Bonita" הוא שיר פופ לטיני והוא יצירה אופיינית לשיתוף הפעולה בין מדונה ללאונרד, שאופיינה בסוגה המוזיקלית הזו באותה העת בה עבדו השניים יחדיו. הוא מערבב צליל של כלים שונים כמו תופים קובניים וגיטרה ספרדית, מאראקס ומפוחיות, עם שילוב של תופי סינת'. השיר כתוב בסולם מינור, והוא מוגדר בקצב בינוני, של 100 פעימות בדקה.
הקדמתו המוזיקלית של "La Isla Bonita" המבוצעת על תופי בונגו, מאופיינת בתופי סינת' שמגיעים לאחר קטע תופי הבונגו, בשילוב צלילי קסטנייטות. מדונה מבצעת את הפזמון באותו טווח G♯3 עד C♯5. אחרי הפזמון השני יש הפסקה של גיטרה ספרדית, ולאחר מכן מדונה שרה בטון אחר את השורה "אני רוצה להיות במקום שבו השמש מחממת את השמים" ("I want to be where the sun warms the sky") ולאחר מכן משנה את הטון בשנית, כשהיא שרה את השורה "איפה שילדה אוהבת ילד, וילד אוהב ילדה" ("Where a girl loves a boy, and a boy loves a girl"). לאחר קטע מפוחית ופזמון נוסף, השיר מסתיים בדעיכה וניתן לשמוע את מדונה אומרת "Él dijo que te ama" ("הוא אמר שהוא אוהב אותך"). פאוליניו דה קוסטה ניגן בכלי ההקשה בשיר עם ג'ונתן מופט על התופים, והוא הונדס ונערך על ידי מייקל ורדיק. על צילום העטיפה של "La Isla Bonita" היה אחראי הרב ריטס , שצילם עבור מדונה עטיפות נוספות במהלך הקריירה שלה.
הביטוי "La Isla Bonita" מתורגם ל"האי היפה" באנגלית. לשיר ארבע שורות המושרות בספרדית, נושא אותו מדונה שילבה בהמשך בסינגל שלה מ-1987 "Who's That Girl". מילות השיר מתחילות בתיאור מדונה כתיירת שמתפללת "שהימים יימשכו, הם חולפים כל כך מהר" ובמקביל מבודדים את האנשים הלטיניים האחרים כמוהם ("אתה יכול לראות אותם חולפים"). בספרה, "Women and popular music", אמרה הסופרת שילה ויטלי שפזמון השיר שם את הדגש סן פדרו והיופי המאפיין את המקום ("הבריזה הטרופית של האי, כל הטבע פראי וחופשי, זה המקום שבו אני משתוקקת להיות"). השיר שואב קונוטציות מאותו המקום עליו נכתב. בשנת 2014, בזמן שעבדה על אלבום האולפן ה-13 שלה, "Rebel Heart", עם המפיק דיפלו, הקליטה מדונה דאבפלייט של "La Isla Bonita" עם מילים חדשות. דיפלו הציג לראשונה את הגרסה שלו במרץ 2015 במהלך התוכנית שלו ב-"BBC Radio 1".
ביקורת.
בסקירה של האלבום "The Immaculate Collection" השווה דייוויד בראון מאנטרטיינמנט ויקלי את השיר עם שיריה של כרמן מירנדה ששודרו ב-"MTV". מבקר המוזיקה סאל צ'ינקוומני, מ-"Slant Magazine" שסקר את האלבום "True Blue", כינה את השיר כ"אחד השירים הגדולים, המשפיעים ביותר והזמניים ביותר של מדונה". הסופר מאורי דין בספרו, "Rock 'n' Roll Gold Rush", שיבח את השיר באומרו, "מדונה מוציאה שיר ערש ספרדי ("La Isla Bonita"). רומנטיקה סוערת פורחת בין בתיו המוזיקליים הנעימים. המנגינה שלו גורמת לניעור של המאזין".
ריקי רוקסיבי, בספרו "The Complete Guide to the Music of Madonna" כינה את השיר ככזה הכולל "אסקפיזם". דון קיטלי בספרו "Public Women, Public Words" כינה את השיר כ"אחד השירים הטובים ביותר של מדונה" והוסיף שהוא "מרגש ומופלא". ויליאם מק'קין כינה את השיר "רגוע". קן בארנס מ-"Creem" סקר את "La Isla Bonita" לצד "Open Your Heart" שיצא בנובמבר 1986 כסינגל הרביעי מתוך האלבום. בן שלו מעיתון הארץ סקר את "La Isla Bonita" בעקבות כך שהזמרת-יוצרת הישראלית איה זהבי פייגלין, הקליטה אותו לרגל יום הולדתה ה-63 של מדונה שאירע בשנת 2021. הוא כתב כי: "התגובה האינסטינקטיבית שלי לקאבר הזה הייתה מסויגת. יש משהו קצת מדכא, ברמה הפיזית, בהאטה עגמומית של שיר שהוא במקור קצבי ומרקד. מאחר שזאת תגובה גופנית, זה לא מאוד משנה שהשיר עצמו מעניק הצדקה להאטה הזאת. "שיר ערש ספרדי", שרה מדונה. כך שרה אותו זהבי פייגלין. שיר ערש הוא לא דבר קצבי".
ג'ון פארלס מניו יורק טיימס אמר כי "La Isla Bonita" היה אחד משירי האהבה "הידידותיים" של מדונה. דון מקליז משיקגו סאן-טיימס האמין שהשיר הוא השיר הטוב ביותר באלבום, כמו גם הזכור ביותר ממנו. כמו כן, סטיב מורס מבוסטון גלוב האמין שזהו אחד מ"השירים היפים ביותר שהוציאה מדונה במהלך הקריירה המוזיקלית שלה". ג'ואי גארה מ-"Houston Chronicle," סקר את סיבוב ההופעות השמיני של מדונה, "Sticky &amp; Sweet Tour" (2008–2009), ובאותה הסקירה ביקר גם את "La Isla Bonita" וטען שיש בו משהו המזכיר "רטרו". מרטי ראקין, מאותו העיתון, האמין שהשיר היה לאחד מהבולטים ביותר באלבום בו הוא נכלל כאשר יצא לאור. בלוס אנג'לס דיילי ניוז, כאשר דנו בסגנון המוזיקלי של מדונה, האמינו ש-"La Isla Bonita" הוא שיר "שרצוי שיהיה לאמן במהלך הקריירה שלו". צ'אק ארנולד מאנטרטיינמנט ויקלי דירג אותו במקום ה-19 ברשימת הסינגלים הטובים ביותר לפיו, וכינה אותו "באופן ברור אחד השירים היפים ביותר שמדונה עשתה אי פעם". הוא הוסיף כי, כשהוא חקר את הפופ הלטיני הרבה לפני שהוא הפך לאופנתי, "הוא [השיר] שימש השראה לכל דבר, מ-"Who's That Girl" (1987) ועד ל-"Alejandro" (2010) של ליידי גאגא". מבקרים שונים דירגו את השיר ברשימות שפורסמו במרוצת השנים.
הצלחה מסחרית.
במצעד הבילבורד הוט 100 דורג השיר במקום ה-49 בשבוע צאתו, ולאחר מכן עלה למקום הרביעי, שם נשאר במשך שלושה שבועות רצופים. "La Isla Bonita" היה לשירה השני של מדונה שהגיע למקום הראשון במצעד השירים העכשוויים למבוגרים, לאחר "Live to Tell" (1986); הוא היה לשירה ה-11 ברציפות שדורג בחמישייה הפותחת במצעד, הישג אליו הגיעו הביטלס ואלביס פרסלי בלבד. השיר זכה להצלחה במצעד השירים הדיגיטליים, שם הגיע למקום הראשון. בקנדה, דורג במקום ה-74 ב-4 באפריל 1987, והגיע לראש המצעד לאחר עשרה שבועות ב-6 ביוני 1987; הוא שהה במצעד במשך 25 שבועות בסך הכול. הוא דורג במקום ה-22 במצעד השנתי שפורסם על ידי ה-"RPM".
בממלכה המאוחדת, דורג השיר במקום הראשון במצעד הסינגלים הבריטי במשך שבועיים, והיה לרביעי של מדונה שהצליח לעשות זאת. היא הפכה לאישה עם מרבית השירים שהגיעו למקום הראשון במצעד – היחידה שעשתה זאת מאז תולדות המצעד ועד היום. הוא קיבל את תואר הכסף על ידי איגוד תעשיית ההקלטות הבריטי (BPI) על מכירות של למעלה מ-250,000 עותקים במדינה. על פי חברת המצעדים הרשמית, השיר נמכר בלמעלה מ-435,000 עותקים במדינה.
"La Isla Bonita" היה השיר הראשון של מדונה שהגיע למקום הראשון במצעד בצרפת, שם שהה שלושה שבועות ביולי 1987. הוא קיבל את תואר זהב על ידי איגוד תעשיית ההקלטות הצרפתי (SNEP) על מכירות של 500,000 עותקים במדינה. "La Isla Bonita" נשאר הסינגל הנמכר ביותר של מדונה בצרפת, ונמכר ביותר מ-771,000 עותקים. ברחבי אירופה, הוא היה לשיר הרביעי מ-"True Blue", שהצליח להגיע למקום הראשון באירופה הוט 100. בהמשך, דורג במקום הראשון במצעד השנתי של אירופה הוט 100 והיה לשיר המצליח ביותר ביבשת בשנה בה יצא. הוא הגיע בשיאו למקום הראשון במצעד בשווייץ, בלגיה ואוסטריה.
בישראל.
בנוסף להצלחתו של "La Isla Bonita" ברחבי העולם, זכה השיר להצלחה רבה בישראל. ב-5 באפריל 1987 הוא הוצג בפינה לשיפוטכם של רשת ג' וזכה להתעניינות במדינה. כבר בשבוע שלאחר מכן, הוא דורג בחמישייה הפותחת. בשבוע השלישי במצעד דורג במקום הראשון, שם נשאר במשך שלושה שבועות רצופים; הוא המשיך להופיע במצעד במשך מספר שבועות נוספים, עד שביולי 1987 חדל מכך. לקראת סוף אותה השנה, פורסם המצעד השנתי של התחנה, שם הוכתר "La Isla Bonita" כ"שיר השנה" של ישראל; זו הייתה הפעם הראשונה והיחידה שהצליחה מדונה לזכות בתואר זה במהלך הקריירה שלה.